**Bilag 4a:**

**Instruks vedr. udførelsen af revisionsopgaver**

**i forbindelse med puljeordninger og netværks forvaltning af**

**aktiviteter i udviklingslande (tilskud over 200.000 kr.)**

Nærværende instruks omfatter de revisionsopgaver, som Udenrigsministeriet (UM) kræver, at værtsorganisationen foranlediger udført af deres revisor i forbindelse med den statslige tilskudsfinansiering af puljeordnings- og netværksvirksomhed og aktiviteter i udviklingslande. Hjemlen til at give instruktioner på revisionsområdet er indeholdt i de årlige finanslove og de administrative retningslinjer, hvortil denne instruks er bilag.

**§ 1.** Værtsorganisationens revisor udpeges af organisationens kompetente forsamling. Revisionen udføres af en godkendt registreret revisor.

Stk.2. I tilfælde af revisorskift skal den tiltrædende revisor rette henvendelse til den fratrædende revisor, der har pligt til at oplyse værtsorganisationen, UM og den tiltrædende revisor om grundene til fratrædelsen.

Stk.3. Såfremt revisionen af aktiviteter i udlandet udføres lokalt i modtagerlandet, skal den udføres af et anerkendt revisionsfirma. Værtsorganisationens revisor har også det overordnede tilsyn med den lokale revision af udgifter i udlandet.

**§ 2.** Revisionen i Danmark foretages i overensstemmelse med standarderne for offentlig revision. I udlandet gennemføres finansiel revision og forvaltningsrevision efter anerkendte internationale standarder (udsted af IFAC og/eller INTOSAI). Udenlandske revisorer skal i relevant omfang orienteres om indholdet af nærværende revisionsinstruks.

Stk. 2. Ved revisionen efterprøves, om regnskabet er retvisende, og om de dispositioner, der er omfattet af regnskabsaflæggelsen, er i overensstemmelse med de meddelte bevillinger, indgåede kontrakter samt love og andre forskrifter på tilskudsforvaltningens område. Revisor foretager endvidere en vurdering af, hvorvidt der er taget skyldige økonomiske hensyn ved forvaltningen af de tilskudsmidler og den driftsstøtte, der er omfattet af regnskabet.

**§ 3.** Revisionens omfang afhænger af værtsorganisationens administrative struktur og forretningsgange, herunder den interne kontrol og andre forhold af betydning for regnskabsaflæggelsen.

**§ 4.** Der foretages sædvanligvis revision i årets løb. Som led i revisionen undersøger revisor værtsorganisationens organisationsstruktur og de eksisterende forretningsgange med særlig vægt på regnskabsvæsen, økonomistyring og betryggende intern kontrol. Substansrevisionen udføres som udgangspunkt ved stikprøvevise undersøgelser af bilagsmaterialets lødighed og dets korrekte registrering i bogholderiet, bl.a. ud fra en vurdering af væsentlighed og risiko. Revisor undersøger, om de fra udlandet indsendte regnskaber er revideret efter anerkendte internationale standarder, samt bærer påtegning af den lokale revisor og af en dertil af værtsorganisationen bemyndiget person. Revisor foretager en generel vurdering af omfang og kvalitet af den udenlandske revision, om fornødent efter kontakt med den lokale revisor.

Stk. 2. Revisor skal påse, at værtsorganisationen opstiller det årlige regnskab i overensstemmelse med forskrifterne i den administrative vejledning. Revisor skal herunder undersøge om:

* regnskabet er retvisende og ikke indeholder væsentlige fejl og mangler,
* de finansielle bestemmelser i de administrative retningslinjer for puljer og netværk og forhandlingsreferater med UM er opfyldt,
* de dispositioner, der er omfattet af regnskabsaflæggelsen, er i overensstemmelse med de meddelte bevillinger og de overordnede formål med deres anvendelse, som er aftalt med UM under de årlige forhandlinger.
* værtsorganisationen har modtaget lokalt reviderede regnskaber for alle afsluttede aktiviteter i udlandet. Såfremt dette ikke er tilfældet, skal der som bilag til regnskabet foreligge en liste over udestående regnskaber,
* den i udlandet foretagne revision har givet anledning til væsentlige bemærkninger, og om den er med modifikation. Såfremt den er med modifikation af revisorerne i udlandet, skal dette nævnes i revisionsprotokollen eller i revisors påtegning på regnskabet,
* afsluttede projekter, er behørigt dokumenteret og specificeret i værtsorganisationens interne regnskab,
* regnskabets tal er afstemt med værtsorganisationens almindelige årsregnskab.

Stk. 3. Ved den juridisk-kritiske revision undersøges det, om tilskudsforvaltningen har levet op til de krav, der stilles til denne. Revisionen planlægges og udføres i overensstemmelse med Standard for offentlig revision nr. 6 (SOR 6).

Stk. 4. Ved forvaltningsrevisionen undersøges det, om der i tilskudsforvaltningen er taget skyldige økonomiske hensyn. Revisionen udføres i overensstemmelse med Standard for offentlig revision nr. 7 (SOR 7) og med udgangspunkt i værtsorganisationens regnskabsberetning, strategiske plan, resultatberetning og øvrige rapportering til UM om mål og opnåede resultater samt om sparsommelighed, produktivitet og effektivitet.

Stk. 5. Revisor skal kontrollere, at de statslige tilskudsmidler er adskilte fra andre midler enten i organisationens bogføringssystem eller ved anvendelse af separat bankkonto, og at der ikke forekommer sammenblanding af tilskudsmidlerne og værtsorganisationens egne midler.

**§ 5.** I overensstemmelse med bestemmelserne i de administrative retningslinjer skal værtsorganisationens ledelse give revisor de oplysninger, som må anses af betydning for bedømmelsen af regnskabet samt for revisors vurdering af forvaltningen, herunder mål og opnåede resultater. Værtsorganisationens ledelse skal give revisor adgang til at foretage de undersøgelser, som revisor finder nødvendige og sørge for, at revisor får de oplysninger og den bistand, som må anses for påkrævede for udførelsen af revisionshvervet.

**§ 6.** Bliver revisor i forbindelse med tilskudsmidlernes forvaltning opmærksom på lovovertrædelser eller væsentlige tilsidesættelser af den administrative vejlednings bestemmelser, påhviler det revisor straks at underrette værtsorganisationens ledelse og kompetente forsamling samt påse, at underretning om de konstaterede forhold med revisors bemærkninger fremsendes til UM inden 3 uger. I modsat fald er det revisors pligt at orientere UM.

Stk. 2. Det samme gælder, hvis revisor under sin revision eller på anden måde bliver opmærksom på, at fortsættelse af driften er usikker af økonomiske eller andre grunde.

**§ 7.** Det reviderede årsregnskab forsynes med en revisionspåtegning i overensstemmelse med retningslinjerne i Standard for offentlig revision nr. 5 (SOR5), hvoraf det skal fremgå, at regnskabet er revideret i overensstemmelse med reglerne i denne instruks.

Stk. 2. Revisor skal føre en revisionsprotokol. I protokollen skal der indføres oplysninger om:

* hvilke revisionsarbejder, der er udført og resultatet heraf,
* væsentlig usikkerhed, fejl eller mangler vedrørende værtsorganisationens bogholderi, regnskabsvæsen eller interne kontrol,
* organisationens opfyldelse af egenfinansieringskravet, herunder om midlerne er tilvejebragt og anvendt i overensstemmelse med retningslinjerne herfor,
* den udførte forvaltningsrevision, som dog ikke omfatter egenfinansieringen, herunder specielt revisors undersøgelse af samt vurdering og konklusioner vedrørende sparsommelighed, produktivitet og effektivitet, samt om dispositioner, der falder uden for samarbejdet med UM,
* revisors vurdering af den i udlandet foretagne revision, herunder udestående regnskaber, regnskaber med modifikation og væsentlige bemærkninger i revisionsberetningerne for de lokalt foretagne revisioner.

Det skal i protokollatet til regnskabet oplyses, hvorvidt revisor opfylder lovgivningens habilitetsbestemmelser, hvorvidt revisor under revisionen har modtaget alle udbedte oplysninger, samt hvorvidt revisor har haft bemærkninger til tilskudsmidlernes anvendelse. I protokollatet oplyses om eventuelle særlige rapporter eller erklæringer, afgivelse af særlige beretninger, rådgivning og assistance.

Stk. 3. Genpart af revisionsprotokollat indsendes af værtsinstitutionen til UM sammen med det påtegnede regnskab. Tilsvarende gælder for værtsinstitutionens reviderede samlede årsregnskab med revisionsprotokollat, så snart dette er godkendt af værtsorganisationens forretningsudvalg eller kompetente forsamling.

**§ 8.** Det påhviler værtsorganisationen at indhente revisors skriftlige indforståelse med at ville revidere de statslige tilskudsmidler i overensstemmelse med denne instruks.

**Supplement til revisionsinstruks vedr. udførelsen af revisionsopgaver i forbindelse med værtsorganisationers forvaltning af aktiviteter i udviklingslande**

Rapportering af forvaltningsrevisionen foretages som udgangspunkt i revisionsprotokollen.

Det skal fremgå af revisionspåtegningen, at revision er udført i henhold til revisionsinstruks, herunder regler om god offentlig revisionsskik.

Væsentlige mangler og/eller en begrundet formodning om overtrædelse af bestemmelser og vilkår for bevilling og anvendelse af tilskud skal fremgå af revisionspåtegningen.

I praksis kan revisors detaljerede rapportering om revisionen foretages i værtsorganisationens revisionsprotokollat, eller i en særskilt beretning uden for revisionsprotokollens fortløbende sidenummerering under forudsætning af, at der henvises til sådanne særskilte beretninger i selve revisionsprotokollen, og at væsentlige bemærkninger gengives i selve revisionsprotokollen.

Revisors kontrol af instruksens § 4, stk. 4 kan foretages ved at revisor gennemgår den danske organisations overordnede fastlagte procedurer for fastsættelse af dataindsamling og rapportering af produktivitets- og effektivitetsmål. Revisors rapportering herom kan ske i den danske organisations revisionsprotokollat eller i en særskilt beretning, jf. ovenfor

I det omfang værtsorganisationen foretager konkrete egentlige målinger af produktivitet og effektivitet, må det forventes, at revisor vurderer pålideligheden af sådanne målinger og rapporterer herom i revisionsprotokollen. Hvor der ikke foreligger sådanne konkrete målinger, må revisor vurdere, om organisationen på anden måde (ofte på et mere kvalitativt grundlag) foretager rimelige vurderinger af målopfyldelsen, og revisor kan foreslå egnede målemetoder. Revisor kan rapportere om manglende pålidelige målinger om produktivitet og effektivitet m.m. i revisionsprotokollen uden at tage forbehold eller at give supplerende oplysninger i revisionspåtegningen på regnskabet.

Såfremt der ikke foreligger målinger om produktivitet og effektivitet, eller at de foreliggende målinger er af en sådan karakter, at de ikke kan danne grundlag for revisors kontrol efter instruksens § 4, stk. 4, skal revisor rapportere herom i revisionsprotokollat, eller i en særskilt beretning uden for revisionsprotokollens fortløbende sidenummerering under forudsætning af, at der henvises til sådanne særskilte beretninger i selve revisionsprotokollen, og at væsentlige bemærkninger gengives i selve revisionsprotokollen.